《苦旱》
宋代·释居简

荼蘼殿春春云徂，芳庭过雨红欲无。一晴不雨苦阳久，四五十日瞻天衢。

黄尘陆涨草树暗，积水戽乾河港枯。秧犹未插莠如棘，田已不胜龟拆涂。

沈牛投虎竟茫昧，死鹬脯蚌才斯须。蜿蜒展转不肯寤，山川尸素方宁居。

困鱼止陆相喣濡，斗升未必副所需。元首股肱本同德，熙怡和乐绵九区。

万几总览天所见，十目所视吾谁谀。商羊弗见来庭除，旱魃妄冀逃天诛。

曩闻尺箠笞单于，岂不足将雷电驱。不须决海戒覆车，不须挽河洗潢洿。

只愿闭门十日雨，四海凉生毙九乌。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。